Diari Oficial de la Generalitat Valenciana


Sumari del DOGV 3051, del 06-08-1997 (1997/9359)

RESOLUCIÓ d'11 de juny de 1997 de la Sotssecretaria d'Obres Públiques per la qual s'atorga a la Creu Roja Espanyola a Castelló concessió administrativa per a la instal·lació d'un lloc de primers auxilis, en la zona de servei de port de Peñíscola.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3051

Data del DOGV
:   06-08-1997

Secció del DOGV
:   CONVENIS I ACTES - CONCESSIONS ADMINISTRATIVES

Número del document
:   1997/9359


Data del document
:   11-06-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ d'11 de juny de 1997 de la Sotssecretaria d'Obres Públiques per la qual s'atorga a la Creu Roja Espanyola a Castelló concessió administrativa per a la instal·lació d'un lloc de primers auxilis, en la zona de servei de port de Peñiscola.  
Examinat l'expedient instruït a instància del senyor Fernando del Rosario Romero, en qualitat de president de l'Assemblea Provincial de la Creu Roja Espanyola a Castelló en sol·licitud de concessió administrativa per a la instal·lació d'un lloc de primers auxilis en el port de Peñiscola, com també la instal·lació de l'Assemblea Local d'aquesta.   
Tramitat l'expedient d'acord amb el que preveuen els articles 56 i 63.3 de la Llei de Ports, i 146 de Reglament per al desenvolupament i l'execució de la Llei de Costes.  
Vistos els informes emesos pel Servei d'Explotació i Conservació de Ports, a tenor dels quals resulta que en el Port de Peñiscola existeix un local destinat únicament a posta sanitària i per tant no reuneix les condicions mínimes necessàries perquè s'hi implante l'Assemblea Local de la Creu Roja, informant favorablement de la implantació d'un lloc de primers auxilis ja que, amb la instal·lació sol·licitada no s'origina cap perjudici als interessos de l'administració ni dels particulars i considerant convenient la instal·lació projectada amb vista a l'interés públic.  
Amb data 5 de juny de 1997, té entrada en el Registre General d'aquesta conselleria, un escrit subscrit pel senyor Manuel R. García Lorenzo, en qualitat de secretari de l'Assemblea Provincial de la Creu Roja a Castelló al qual acompanya acord adoptat per Creu Roja Espanyola, Oficina Central, en el qual manifesta l'acceptació de les condicions ofertes en el sotmetiment de condicions.  
En conseqüència i en ús de les atribucions que concedeix a aquesta Direcció General d'Obres Públiques l'article 22 del Decret 24/1994, de 8 de febrer, del Govern Valencià, pel qual es modifica el Reglament Orgànic i Funcional de la Conselleria d'Obres Públiques, Urbanisme i Transports, resolc:  
Atorgar a Creu Roja Espanyola concessió administrativa per a la instal·lació d'un lloc de primers auxilis, ocupant una superfície de 72'45 m2 en la zona de servei del port de Peñiscola, d'acord amb les condicions que s'indiquen en els plecs inserits a continuació.  
I. Plec de condicions generals  
1ª. Termini:   
Aquesta concessió s'atorga, pel termini de dos anys prorrogable a la tàcita fins un màxim de deu anys, comptador des de l'endemà de la data de notificació d'aquesta resolució, a excepció del dret de propietat, sense perjudici de tercer, sense cessió del domini públic ni de les facultats dominicals de l'administració.  
2ª. Transmissibilitat:  
Aquesta concessió és transmissible per actes inter vivos amb l'autorització prèvia de l'autoritat portuària entenent-se que qui es subrogue en els seus drets assumirà també les obligacions que s'imposen en aquesta concessió.  
L'autoritat portuària podrà exercir els drets de tempteig i retracte en els termes legalment previstos.  
Quan la persona jurídica titular d'una concessió es transforme, es fusione amb una altra o s'escindesca, es considerarà que s'ha produït un canvi de titularitat, i és per tant necessari l'autorització expressa a què es refereix el paràgraf anterior.  
Si la societat titular canvia de denominació social o de domicili social, estarà obligada a notificar-ho a l'autoritat portuària.  
3ª. Gravamen:  
La constitució d'hipoteques i altres drets de garantia sobre la concessió s'haurà d'autoritzar per l'autoritat portuària.  
4ª. Ús i explotació:  
La concessió es destinarà a l'activitat definida en la resolució d'atorgament, sense que el concessionari puga destinar el domini públic concedit, ni les instal·lacions que s'hi executen a usos distints dels expressats.  
5ª. Rescat per obres:  
En el cas que el domini públic siga necessari totalment o parcialment per a la realització d'activitats o execució d'obres declarades d'utilitat pública i per a realitzar-les és necessari utilitzar o destruir en tot o en part les obres de la concessió, l'administració podrà procedir al rescat d'aquesta abans del seu venciment.  
A tal efecte s'incoarà expedient de rescat de la concessió, en el qual es donarà audiència al concessionari, sense que el concessionari tinga un altre dret que ser indemnitzat per les obres no amortitzades, valorades en els termes establerts en la Llei de Ports.  
6ª. Impostos i fiances:  
Per ser la Creu Roja Espanyola una entitat sense ànim de lucre se l'eximeix de l'obligació de dipositar fiança   
7ª. Despeses:  
Les despeses originades per l'anunci de la resolució d'atorgament de la concessió seran de compte del concessionari.  
8ª. Altres autoritzacions:  
L'atorgament d'aquesta concessió no eximeix el seu titular de l'obtenció de les llicències, permisos i autoritzacions que siguen legalment exigibles, ni del pagament dels impostos que li siguen d'aplicació, incloent-hi l'impost sobre béns immobles, o el que legalment el substituesca.  
9ª. Renúncia:  
Si l'interessat desistira de la petició o renunciara al títol, excepte decisió contrària de l'administració, quedarà obligat a alçar les obres i instal·lacions a costa seua, deixant el terreny de la concessió lliure de tota ocupació, en el termini que se li assenyale.  
10ª. Cànon:  
D'acord amb el que estableix l'article 71.3 de la Llei 27/1992, de 24 de novembre, de Ports de l'Estat i de la Marina Mercant, la Creu Roja Espanyola està exempta de l'abonament del cànon per ocupació de superfície.  
11ª. Obligació de conservació i manteniment:  
El concessionari queda obligat a conservar i mantenir les instal·lacions i terrenys concedits en perfecte estat d'utilització, fins i tot des dels punts de vista de neteja, d'higiene i d'estètica, i realitzarà al seu càrrec els treballs de conservació i manteniment i totes les reparacions que siguen necessàries per a això.   
12ª. Efectes reversió:  
Quan per venciment del termini concessional es produesca la reversió, quedaran extingits automàticament, sense necessitat de declaració expressa, els drets reals o personals que pogueren ostentar terceres persones sobre el domini públic concedit i les obres i instal·lacions objecte de la concessió. Tampoc assumirà l'administració els contractes de treball que poguera haver concertat el concessionari per a l'exercici de la seua activitat empresarial, sense que, per tant, puga en cap forma entendre's que la reversió implica la successió d'empresa prevista en l'article 44 del text refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març, ni que l'autoritat portuària siga l'empresari principal de l'activitat realitzada pel concessionari, als efectes de l'article 42 d'aquest text refós.  
Acabat el termini concessional, revertiran al domini públic estatal els terrenys i les instal·lacions objecte de la concessió, i el concessionari estarà obligat, a les seues expenses, a la demolició i retirada de les dites instal·lacions, parcialment o totalment, fins i tot amb reposició del terreny al seu anterior estat, en el termini que se li assenyale i sense dret a cap indemnització, excepte en el cas que l'administració, de pròpia iniciativa o a petició del concessionari, declare que, atés que es manté l'interés públic de les instal·lacions, procedeix el seu manteniment per a continuar-ne l'explotació en la forma que es determine.  
El concessionari podrà retirar aquells elements que no estiguen units de manera fixa a l'immoble i sense que es produesca trencament ni deteriorament d'aquest, si l'administració no en decideix també l'adquisició.  
13ª. Acta de reversió:  
De la recepció per l'administració dels béns revertits, s'alçarà la corresponent acta en presència del concessionari, si compareguera. En l'acta es ressenyarà el compliment pel concessionari de l'obligació de reposar el terreny al seu anterior estat o, en el cas que l'administració haguera optat pel manteniment de les instal·lacions, l'estat de conservació d'aquestes, especificant els deterioraments que presenten. En aquest últim cas, l'acta servirà de base per a instruir el corresponent expedient, en el qual s'indicarà al concessionari el conjunt de reparacions necessàries a executar al seu càrrec en el termini que s'assenyale.  
14ª. Sancions.  
L'incompliment total o parcial de les condicions i prescripcions imposades en la concessió donarà lloc a la incoació del corresponent expedient sancionador, sense perjudici que quan a judici de l'administració la infracció poguera ser constitutiva de delicte o falta, aquesta passara el tempteig de culpa a la jurisdicció competent.  
15ª. Caducitat:  
Serà causa de declaració de caducitat d'aquesta concessió, a més de les previstes legalment, l'incompliment de les obligacions descrites en aquest plec.  
La tramitació de l'expedient de caducitat es realitzarà amb independència de la incoació del procediment sancionador que procedesca, d'acord amb el que disposa l'anterior condició.  
16ª. Inscripció en el registre de la propietat.  
Si el concessionari inscriu la concessió en el Registre de la Propietat, haurà de facilitar a l'administració certificació acreditativa de la dita inscripció.  
Extingida la concessió el concessionari sol·licitarà la cancel-lació de la inscripció i donarà compte d'això a l'administració concedent.  
17ª. Execució subsidiària:  
Quan el concessionari obligat a això no duga a terme les accions que li ordena l'administració, en aplicació de les condicions corresponents, aquesta, d'acord amb la Llei 30/1992 de Règim Jurídic de les Administracions Públiques i del Procediment Administratiu Comú, podrà procedir a la seua execució subsidiària, i l'import de les despeses com també dels danys i perjudicis seran a càrrec del concessionari.  
II. Condició particular:  
Referida al plec de condicions generals de la concessió administrativa sol·licitada per la Creu Roja Espanyola a Castelló per a la instal·lació d'un lloc de primers auxilis, ocupant una superfície de 72'45 m2 en la zona de servei del port de Peñiscola.  
La Creu Roja Espanyola estarà obligada a finalitzar el tancament del local d'acord amb el que es grafia en el plànol adjunt a aquesta resolució.  
Aquesta resolució no esgota la via administrativa. Contra aquesta pot interposar-se recurs ordinari davant el conseller d'Obres Públiques, Urbanisme i Transports, en el termini d'un mes, comptador des de la data de la notificació d'aquesta, sense perjudici de la utilització per l'interessat de qualsevol altre recurs que es considere oportú.  
València, 11 de juny de 1997.- El subsecretari d'Obres Públiques: José Ramón García Antón.